CELEX: C2005/115/06
Language: fi
Date: 2005-05-14 00:00:00
Title: Yhteisöjen tuomioistuimen tuomio, (ensimmäinen jaosto) 17 päivänä helmikuuta 2005, asiassa C-215/03 (Rechtbank te 's-Gravenhagenin esittämä ennakkoratkaisupyyntö): Salah Oulane vastaan Minister voor Vreemdelingenzaken en Integratie (Henkilöiden vapaa liikkuvuus — Jäsenvaltioiden kansalaisten oikeus tulla maahan ja oleskella siellä — Velvollisuus esittää henkilökortti tai passi — Oleskeluoikeuden tunnustamista edeltävä edellytys — Seuraamus — Sellaisen toimenpiteen määrääminen, jolla henkilö otetaan säilöön karkottamista varten)

14.5.2005   
            
            
               FI
            
            
               Euroopan unionin virallinen lehti
            
            
               C 115/3
            
         
      YHTEISÖJEN TUOMIOISTUIMEN TUOMIO,
   (ensimmäinen jaosto)
   17 päivänä helmikuuta 2005,
   asiassa C-215/03 (Rechtbank te 's-Gravenhagenin esittämä ennakkoratkaisupyyntö): Salah Oulane vastaan Minister voor Vreemdelingenzaken en Integratie (1)
   
   (Henkilöiden vapaa liikkuvuus - Jäsenvaltioiden kansalaisten oikeus tulla maahan ja oleskella siellä - Velvollisuus esittää henkilökortti tai passi - Oleskeluoikeuden tunnustamista edeltävä edellytys - Seuraamus - Sellaisen toimenpiteen määrääminen, jolla henkilö otetaan säilöön karkottamista varten)
   (2005/C 115/06)
   Oikeudenkäyntikieli: hollanti
   Asiassa C-215/03, jossa on kyse EY 234 artiklaan perustuvasta ennakkoratkaisupyynnöstä, jonka Rechtbank te 's-Gravenhage (Alankomaat) on esittänyt 12.5.2003 tekemällään päätöksellä, joka on saapunut yhteisöjen tuomioistuimeen 19.5.2003, saadakseen ennakkoratkaisun asiassa Salah Oulane vastaan Minister voor Vreemdelingenzaken en Integratie, yhteisöjen tuomioistuin (ensimmäinen jaosto), toimien kokoonpanossa: jaoston puheenjohtaja P. Jann sekä tuomarit N. Colneric, J. N. Cunha Rodrigues (esittelevä tuomari), M. Ilešič ja E. Levits, julkisasiamies: P. Léger, kirjaaja: johtava hallintovirkamies M. F. Contet, on antanut 17.2.2005 tuomion, jonka tuomiolauselma on seuraava:
   
               1
            
            
               Sijoittautumiseen ja palvelujen tarjoamiseen liittyvää jäsenvaltioiden kansalaisten liikkumista ja oleskelua yhteisön alueella koskevien rajoitusten poistamisesta 21 päivänä toukokuuta 1973 annetun neuvoston direktiivin 73/148/ETY 4 artiklan 2 kohdan kolmatta alakohtaa on tulkittava siten, että sen edellytykseksi, että jäsenvaltio tunnustaa palvelujen vastaanottajan, joka on toisen jäsenvaltion kansalainen, oleskeluoikeuden, ei voida asettaa sitä, että tämä kansalainen esittää voimassa olevan henkilökortin tai passin, jos hänen henkilöllisyytensä ja kansalaisuutensa voidaan ilman mitään epäselvyyttä todistaa muilla keinoilla.
            
         
               2
            
            
               EY 49 artiklan vastaista on se, että jäsenvaltioiden kansalaisille asetetaan toisessa jäsenvaltiossa kansalaisuutensa todistamista varten velvollisuus esittää voimassa oleva henkilökortti tai passi, kun tämä jäsenvaltio ei aseta omille kansalaisilleen yleistä henkilöllisyyden todentamisvelvollisuutta, vaan nämä voivat todistaa henkilöllisyytensä kaikin kansallisessa oikeudessa hyväksytyin keinoin.
            
         
               3
            
            
               Toimenpide, jolla toisen jäsenvaltion kansalainen otetaan säilöön karkottamista varten, joka perustuu siihen, että kyseinen henkilö ei ole esittänyt voimassa olevaa henkilökorttia tai passia, ja joka toteutetaan, vaikka yleiselle järjestykselle ei aiheudu haittaa, on sellainen palvelujen tarjoamisen vapauden rajoitus, jota ei voida perustella, ja se on näin ollen EY 49 artiklan vastainen.
            
         
               4
            
            
               Jäsenvaltion kansalaisten, jotka oleskelevat toisessa jäsenvaltiossa palvelujen vastaanottajina, on esitettävä sellaiset todisteet, joiden perusteella voidaan päätellä heidän oleskelunsa olevan laillista. Jos tällaisia todisteita ei esitetä, vastaanottava jäsenvaltio voi yhteisön oikeudessa asetettujen rajojen puitteissa toteuttaa karkottamistoimenpiteen.
            
         
      (1)  EUVL C 171, 19.7.2003.